
Për dhënien e miratimit paraprak për kryerjen e veprimtarive shtesë nga Banka Kombëtare Tregtare sha 

Në bazë dhe për zbatim të nenit 12 shkronja “a”, nenit 43 shkronja “e” të ligjit nr.8269, datë 23.12.1997 “Për Bankën e Shqipërisë”, të ndryshuar, të nenit 23, pikat 1 dhe 3, nenit 24, pika 1, shkronja “ç”, të nenit 54 pika 2 shkronja, “b”, “d” “dh”, nënpika “v”, “vi”, “vii”, “e”, “ë” të ligjit nr.9662, datë 18.12.2006 “Për bankat në Republikën e Shqipërisë”, me propozim të Departamentit të Mbikëqyrjes, Këshilli Mbikëqyrës i Bankës së Shqipërisë

VENDOSI:

1. Të japë miratimin paraprak për kryerjen nga Banka Kombëtare Tregtare sh.a. të veprimtarive financiare shtesë, si më poshtë:
“- Factoring-un dhe financimin e transaksioneve tregtare;
- Marrjen e angazhimeve;
- Tregtimin për llogari të saj ose për llogari të klientëve, qoftë dhe në një këmbim valutor, në një treg të vetorganizuar (OTC) ose ndryshe si vijon:
- letra me vlerë të transferueshme; 
- instrumente të tjera të negociueshme dhe aktive financiare, duke përfshirë veprimet me arin;
- pjesëmarrjen në emetimin e të gjitha llojeve të letrave me vlerë, duke përfshirë nënshkrimin dhe vendosjen si agjent (si publik, ashtu dhe privat) dhe kryerjen e shërbimeve lidhur me këto emetime;
- Ndërmjetësimin për transaksionet monetare të mëposhtme: 
- administrimin e aktiveve të tilla, administrimi i parave dhe i portofolit, administrimin e fondeve, marrja në kujdestari, shërbimet depozituese dhe të besimit; 
- shërbimin për kompensimin dhe shlyerjen e pagesave të aktiveve financiare, duke përfshirë letrat me vlerë, produktet derivative dhe instrumente të tjera të negociueshme;
 - sigurimin dhe transferimin e informacionit financiar, si dhe përpunimin e të dhënave financiare e të programeve që kanë lidhje me të, nga furnizuesit e shërbimeve të tjera financiare;
- Shërbime këshilluese, ndërmjetëse dhe shërbime të tjera ndihmëse për të gjitha veprimtaritë e listuara më sipër, duke përfshirë referencën e kredisë dhe të analizës, kërkimin dhe këshillimin në lidhje me investimet dhe portofolin, si dhe këshillimin mbi blerjet e mbi strategjinë dhe ristrukturimin e shoqërive; kujdestar i letrave me vlerë të qeverisë;”.
2. Autorizohet Guvernatori i Bankës së Shqipërisë për të kryer ndryshimet përkatëse në aneksin e licencës së Bankës Kombëtare Tregtare sh.a., sipas pikës 1 të këtij vendimi.
3. Ngarkohet Departamenti i Mbikëqyrjes për zbatimin e këtij vendimi.
4. Ngarkohet Departamenti i Marrëdhënieve me Jashtë, Integrimit Europian dhe Komunikimit për publikimin e këtij vendimi në Buletinin Zyrtar të Bankës së Shqipërisë dhe në Fletoren Zyrtare të Republikës së Shqipërisë.
Ky vendim hyn në fuqi menjëherë.		

